การประกอบธุรกิจของแต่ละสายผลิตภัณฑ์

ผลิตภัณฑ์เครื่องสำอาง

1.  ลักษณะผลิตภัณฑ์หรือบริการ

บริษัทเป็นผู้แทนจำหน่ายผลิตภัณฑ์เครื่องสำอางที่มีคุณภาพ
ภายใต้เครื่องหมายการค้าที่จดลิขสิทธิ์จากต่างประเทศ และในประเทศ อาทิเช่น เครื่องสำอาง
Covermark, O’Leary, Acseine, KMA, Sungrace, ผลิตภัณฑ์เกี่ยวกับการดูแล รักษาเส้นผม
Shiseido Professional, BSC Hair Care
ซึ่งแต่ละผลิตภัณฑ์ได้สนองความต้องการของผู้บริโภคแต่ละระดับได้อย่างครอบคลุมในทุกช่องทางการจำหน่าย
เช่น ในห้างสรรพสินค้า ศูนย์บริการความงาม ร้านเสริมสวย โมเดอร์นเทรด ทั้งในกรุงเทพฯ
และต่างจังหวัด โดยมีพนักงานขายที่ผ่านการอบรมเกี่ยวกับผลิตภัณฑ์ เทคนิคการขาย
และการให้บริการอย่างมืออาชีพ คอยให้คำแนะนำ สาธิต
บริการลูกค้าอย่างมั่นบริการลูกค้าอย่างมั่นใจ

ในปีที่ผ่านมาบริษัทได้เล็งเห็นธุรกิจขายตรงมีแนวโน้มที่จะสามารถเติบโตได้อีกมาก
เหมาะกับสังคมยุคใหม่ที่ต้องการความสะดวก รวดเร็ว และคุณภาพสินค้าที่ยอดเยี่ยม
จึงได้จัดเตรียมเพิ่มช่องทางธุรกิจไดเร็คเซลล์ภายใต้ชื่อ OCC-D (OCC Direct)
เป็นธุรกิจขายตรงในระบบ Multi Level Marketing
ซึ่งเป็นระบบที่นักธุรกิจอิสระที่ร่วมเป็นเจ้าของธุรกิจกับ OCC-D
มั่นใจในผลตอบแทนที่คุ้มค่าและยุติธรรม
สามารถสร้างรากฐานที่มั่นคงในอนาคตสำหรับชีวิตและครอบครัว
โดยบริษัทได้เลือกสรรผลิตภัณฑ์ที่มีคุณภาพโดดเด่น คุ้มค่า ตรงความต้องการในชีวิตประจำวัน
ทำให้นักธุรกิจอิสระมั่นใจในการนำเสนอสินค้าต่อลูกค้า
และลูกค้าที่ซื้อสินค้าพอใจในคุณภาพเมื่อใช้แล้วเกิดความพึงพอใจสูงสุด

2.  การตลาดและภาวะการแข่งขัน

จากภาวะเศรษฐกิจของประเทศในปีที่ผ่านมา
ในช่วงต้นปียังคงได้รับผลกระทบต่อเนื่องมาจากวิกฤติเศรษฐกิจของสหรัฐ
ผสมกับปัญหาความขัดแย้งการแบ่งขั้วทางด้านการเมืองภายในประเทศ
ซึ่งส่งผลกระทบให้ภาคการส่งออก ภาคธุรกิจเอกชน
และภาคการท่องเที่ยวในประเทศทรุดลงเป็นอย่างมาก การแก้ปัญหาเศรษฐกิจ
รัฐบาลได้มีการออกหลายมาตรการ เพื่อกระตุ้นเศรษฐกิจให้มีเงินหมุนเวียนเข้าสู่ระบบให้เร็วที่สุด
พร้อมกับสร้างความเชื่อมั่นให้ต่างชาติเข้ามาลงทุน เพื่อให้เศรษฐกิจไทยฟื้นตัวกลับมาอีกครั้ง
จากภาวะเศรษฐกิจดังกล่าวส่งผลให้กำลังซื้อของผู้บริโภคทั่วโลก รวมทั้งประเทศไทยลดลง
ลูกค้าส่วนใหญ่ได้ชะลอการซื้อสินค้าลง ตลาดเครื่องสำอางในห้างสรรพสินค้า
และผู้ประกอบการในห้างสรรพสินค้าส่วนใหญ่ ได้นำกลยุทธ์การจัดรายการกิจกรรมทางการตลาด
มากระตุ้นผู้บริโภคให้เกิดความสนใจ และเร่งการตัดสินใจซื้อมากขึ้น
บริษัทได้มีการทำวิจัยกับลูกค้าสมาชิกเพื่อเป็นการลดความเสี่ยงในการดำเนินกิจกรรมทางการตลาด
โดยได้เน้นกลยุทธ์การบริการหลังการขายที่มีประสิทธิภาพมากที่สุด
จนทำให้กลุ่มสินค้าเครื่องสำอางของบริษัทก็ยังคงมีผลประกอบการในปี 2552 เติบโตเพิ่มขึ้น
ถือเป็นความสำเร็จที่สวนกระแสเศรษฐกิจ
โดยบริษัทยังให้ความสำคัญกับการพัฒนานวัตกรรมทางด้านผลิตภัณฑ์
เพิ่มคุณสมบัติที่มีคุณภาพโดดเด่นทันสมัยมากยิ่งขึ้น การขยายฐานลูกค้ากลุ่มใหม่ๆเพิ่มขึ้น
ด้วยความมุ่งมั่นที่ไม่หยุดยั้งในการพัฒนา การเพิ่มพูนศักยภาพบุคลากรให้มีทักษะ
มีความชำนาญอย่างมืออาชีพ ในการบริการลูกค้าให้เกิดความพึงพอใจและประทับใจสูงสุด
โดยนำหลักสูตร
และวิทยากรผู้เชี่ยวชาญจากต่างประเทศมาให้การอบรมเป็นระยะเพื่อสร้างเสริมมาตรฐานด้านภาพลักษณ์
พร้อมปลูกฝังมารยาทที่เหมาะสมสำหรับการให้บริการ
ซึ่งเป็นคุณสมบัติของพนักงานที่พึงประสงค์ขององค์กรจำหน่ายเครื่องสำอาง

ในด้านผลิตภัณฑ์โดยเฉพาะเครื่องสำอาง KMA เป็นแบรนด์ที่บริษัทได้พัฒนาขึ้นเพื่อเสริมจุดแข็ง
ลดความเสี่ยงของแบรนด์หลักเพียงแบรนด์เดียว
ได้เพิ่มช่องทางจำหน่ายมากขึ้นในกลุ่มห้างสรรพสินค้าชั้นนำ ทั้งกรุงเทพฯ และต่างจังหวัด
ได้เน้นการยกคุณภาพขึ้นเทียบเท่ากับเครื่องสำอางจากต่างประเทศในระดับราคาที่ผู้บริโภคยอมรับได้ในยุคเศรษฐกิจพอเพียง
การประชาสัมพันธ์และโฆษณาผ่านสื่อทีวีด้วยการใช้นักแสดงวัยรุ่นเป็น Presenter เพื่อสร้าง
การรับรู้ในแบรนด์ให้แพร่หลายในตลาดเครื่องสำอาง ในรอบปีที่ผ่านมา KMA
ได้เปิดตัวคอลเลคชั่นใหม่ที่มีคุณภาพโดดเด่น รูปลักษณ์ที่ทันสมัย
ทำให้เป็นที่ยอมรับและเป็นที่ไว้วางใจจากกลุ่มลูกค้าเป้าหมายมากขึ้น
รวมทั้งยังคงสนับสนุนการแต่งหน้าให้กับผู้เข้าประกวด Miss Teen Thailand
ซึ่งได้รับผลสำเร็จในการสร้างการเป็นผู้นำแฟชั่นการแต่งหน้า สามารถขยายตลาดสู่กลุ่มลูกค้าใหม่ๆ
เพิ่มมากขึ้น ทำให้เครื่องสำอาง KMA เป็นที่รู้จักแพร่หลายอย่างรวดเร็ว และมียอดขายเพิ่มขึ้นทวีคูณ

การประชาสัมพันธ์ภาพรวมทุกผลิตภัณฑ์ในบริษัทส่วนใหญ่ได้ใช้กลยุทธ์ประชาสัมพันธ์ผ่านสื่อบุคคลสาธารณะต่างๆ
โดยให้การสนับสนุนการประกวดนางงาม สนับสนุนการแต่งหน้าตามสถานีโทรทัศน์ทุกช่องอาทิ
ผู้ประกาศข่าว เกมโชว์ วาไรตี้ ละคร ภาพยนต์
โดยเฉพาะปีที่ผ่านมาบริษัทได้ให้การสนับสนุนเป็นสปอนเซอร์และการแต่งหน้าให้กับผู้เข้าประกวด
Academy Fantasia ครั้งที่ 6 อีกทั้งกิจกรรมการกุศลเพื่อสังคมในส่วนราชการ และเอกชน
การประชาสัมพันธ์กิจกรรม ผลิตภัณฑ์ผ่านสื่อสิ่งพิมพ์ หนังสือพิมพ์ นิตยสาร มาอย่างต่อเนื่อง
ส่งผลต่อความเชื่อมั่นในแบรนด์ของสินค้า
และตอบสนองความต้องการสินค้าให้กับผู้บริโภคได้เป็นอย่างดี

ส่วนผลิตภัณฑ์การดูแลเส้นผมภายใต้ลิขสิทธิ์ของ Shiseido Professional และ BSC Hair
Care ได้มียอดจำหน่ายเติบโตเพิ่มขึ้นอย่างต่อเนื่อง
ซึ่งเกิดจากการเน้นความผูกพันระหว่างตัวแทนจำหน่ายกับบริษัทสร้างความร่วมมือในกิจกรรมทางการตลาดต่างๆ
การสนับสนุนการตกแต่ง การปรับปรุงร้านค้า เพื่อเป็นการส่งเสริมภาพลักษณ์โลโก้ผลิตภัณฑ์
การสร้างกระแสการตลาดในด้านแฟชั่นการจัดแต่งทรงผม
ด้วยกิจกรรมที่ร่วมกับสถาบันเสริมสวยต่างๆ ในระดับประเทศ การโชว์เทคนิค
และการสาธิตแนะนำการใช้ผลิตภัณฑ์ ทั่วทุกภูมิภาค ทั้งภาครัฐและเอกชน
ในรอบปีที่ผ่านมาบริษัทได้เพิ่มจำนวนผู้เชี่ยวชาญด้านเคมีและด้านการออกแบบตกแต่งทรงผมมากขึ้น
เพื่อบริการส่งเสริมการขาย การจัดกิจกรรม การสาธิต แนะนำ
ให้กับเจ้าของร้านและลูกค้าอย่างทั่วถึงจนเป็นที่ยอมรับ
เกิดความมั่นคงในธุรกิจของตัวแทนจำหน่ายรวมทั้งสร้างความเชื่อมั่นต่อลูกค้าของร้านเสริมสวยที่เป็นตัวแทนจำหน่ายเป็นอย่างมาก
ประกอบทั้งผลิตภัณฑ์ BSC ได้ใช้กลยุทธ์ผูกแบรนด์กับหลายๆ ผลิตภัณฑ์ในเครือสหกรุ๊ป (SAHA
Group) ซึ่งเรียกว่า Umbrella Strategy โดยชื่อแบรนด์ BSC
ซึ่งผู้บริโภคส่วนใหญ่จะรู้จักเป็นอย่างดีในด้านคุณภาพของผลิตภัณฑ์ในภาพรวม
จึงทำให้สามารถจัดจำหน่ายและขยายตัวแทนจำหน่ายเพิ่มขึ้นเป็นอย่างมากอีกทางหนึ่ง

ตลอดระยะเวลาที่ผ่านมาดังที่กล่าวข้างต้น จะเห็นว่าบริษัทยึดมั่นในการสร้างความสัมพันธ์อันดี
รวมทั้งการสร้างความพึงพอใจต่อผู้แทนจำหน่ายและลูกค้า
ด้วยเหตุนี้จึงส่งผลให้บริษัทประสบผลสำเร็จในการดำเนินธุรกิจ
อีกประการหนึ่งบริษัทตระหนักดีว่าการดำเนินธุรกิจในสภาพเศรษฐกิจของสังคมยุคเทคโนโลยี่สารสนเทศในปัจจุบัน
บริษัทใช้ระบบการพัฒนาการสื่อสารเชื่อมเครือข่ายข้อมูลถึงกันทั้งภายนอก และภายในองค์กร
รวมทั้งการส่งเสริมให้มีการสร้างองค์ความรู้ใหม่ๆ ให้เกิดขึ้นร่วมกันภายในองค์กร (Learning
Organization)
เพื่อเป็นพื้นฐานการพัฒนาองค์ความรู้ในสาขาของงานแต่ละด้านให้บริษัทเติบโตอย่างยั่งยืน
และมั่นคงต่อไปในอนาคต

3.  การจัดหาผลิตภัณฑ์หรือบริการ

บริษัทได้ให้ความสำคัญต่อการเลือกสรรสินค้า
และเพิ่มผลิตภัณฑ์ใหม่เพื่อเป็นทางเลือกให้ผู้บริโภคสามารถใช้ผลิตภัณฑ์เครื่องสำอางที่มีคุณภาพและมีมาตรฐานที่ดี
ทั้งสินค้าที่นำเข้าจากต่างประเทศส่วนใหญ่ผ่านบริษัท เพียส อินเตอร์เนชั่นแนล (ประเทศไทย)
จำกัด และบริษัท ชิเซโด้ โปรเฟสชันแนล (ไทยแลนด์) จำกัด
และการวิจัยพัฒนาผลิตภัณฑ์ขึ้นเองในประเทศ โดยโรงงาน บริษัท อินเตอร์เนชั่นเนล
แลบบอราทอรีส์ จำกัด และบริษัท เอส แอนด์ เจ อินเตอร์เนชั่นแนล เอนเตอร์ไพรส์ จำกัด
(มหาชน) ที่มีมาตรฐานในระดับสากล มีความเชี่ยวชาญในกระบวนการผลิต
และการควบคุมคุณภาพเครื่องสำอางมานาน
โดยผ่านการควบคุมตามมาตรฐานจากเจ้าของลิขสิทธิ์ในต่างประเทศตรวจสอบดูแลทุกขั้นตอนอย่างใกล้ชิด

ผลิตภัณฑ์เสื้อผ้า

(1) ลักษณะผลิตภัณฑ์หรือบริการ

บริษัทเป็นตัวแทนจำหน่ายผลิตภัณฑ์เสื้อผ้าประเภท ชุดชั้นในสตรี ชุดนอนสตรี ชุดกีฬา และชุดว่ายน้ำ
ภายใต้ลิขสิทธิ์เครื่องหมายการค้า Guy Laroche แต่เพียงผู้เดียวในประเทศไทย
โดยผลิตภัณฑ์ดังกล่าวได้ผลิตจากวัตถุดิบที่มีคุณภาพ มีการออกแบบที่ทันสมัย
มีรสนิยมโดดเด่นด้วยผ้าลูกไม้เนื้อดี ตลอดจนวิธีการตัดเย็บอย่างประณีต
เพื่อให้เหมาะกับสรีระของคุณสุภาพสตรี สินค้าส่วนใหญ่จัดจำหน่ายในห้างสรรพสินค้าชั้นนำทั่วประเทศ
โดยมีพนักงานขายคอยบริการให้คำแนะนำสินค้า
และนอกจากนี้บริษัทยังได้จัดจำหน่ายผลิตภัณฑ์ชุดชั้นในสตรี ภายใต้เครื่องหมายการค้า Gunze
ที่มีชื่อเสียง และมีเอกลักษณ์โดดเด่นจากประเทศญี่ปุ่น โดยใช้วัตถุดิบจากผ้าฝ้ายชั้นดี มีคุณภาพสูง

(2) การตลาดและภาวะการแข่งขัน

ภาวะการแข่งขันของตลาด ชุดชั้นในสตรี ชุดนอนสตรี ชุดว่ายน้ำ
ค่อนข้างสูงเพราะแต่ละแบรนด์ในตลาดแข่งขันกันปรับรูปแบบให้ทันสมัย
แข่งขันต่อรองกับห้างทางด้านยุทธศาสตร์การจัดวางตำแหน่ง และตกแต่งจุดขายอย่างดึงดูดใจผู้ซื้อ
Guy Laroche ได้ให้ความสำคัญในการปรับแผนการตลาดในด้านนี้เช่นกัน
เพื่อแย่งส่วนแบ่งทางตลาดให้มากขึ้น มีการเพิ่มผู้บริหารเข้ามาเสริมทีมในการวางรูปแบบภาพลักษณ์
มุ่งการโฆษณาประชาสัมพันธ์เสริมมากขึ้น โดยในปี 2009
ได้รับการไว้วางใจให้เป็นผู้สนับสนุนชุดว่ายน้ำให้กับผู้เข้าประกวดสวมใส่ ในการประกวด Miss
Thailand World 2009 และการประกวด Miss Thailand Universe 2009
นับเป็นความสำเร็จซึ่งสร้างการยอมรับอย่างแพร่หลาย และที่สำคัญอย่างยิ่งทางด้านการออกแบบ
Guy Laroche มีการพัฒนาผลิตภัณฑ์ให้มีความหลากหลาย มีการสร้างการรับรู้ด้วยการเป็นผู้นำแฟชั่น
ซึ่งเป็นการกระตุ้นความต้องการของกลุ่มผู้บริโภคยุคใหม่ มุ่งเน้นการออกแบบที่มี
เอกลักษณ์โดดเด่นสวยงาม นำแฟชั่น ผสมผสานดีไซน์ที่คลาสสิคไม่เหมือนใคร ใช้วัสดุที่ดีเยี่ยม
ทนทานต่อการใช้งานด้วยเส้นใยที่มีคุณภาพดีที่สุด เป็นที่ไว้วางใจของลูกค้า จึงทำให้ผลิตภัณฑ์ Guy
Laroche ได้รับการยอมรับชื่นชอบจากลูกค้ามาโดยตลอด

ในส่วนของผลิตภัณฑ์ Gunze ได้มีการพัฒนาการอย่างต่อเนื่องในด้านนวัตกรรม
โดยใช้เนื้อผ้าที่มีคุณสมบัติ Anti Bacteria ซึ่งผู้บริโภคสวมใส่แล้วมีสุขภาพดี ถูกสุขอนามัย
มีการดีไซน์รูปแบบใหม่ ที่ทันสมัย เนื้อผ้าหลากหลายสีสันและลวดลายที่ชวนสวมใส่
เหมาะกับสรีระสาวไทย ที่สำคัญ Gunze ยังมีการจัดโปรโมชั่น
ส่งเสริมการขายทั่วประเทศตลอดเวลาเพื่อกระจายให้ผู้บริโภคได้รู้จักมากขึ้น

ผลิตภัณฑ์ในกลุ่มเสื้อผ้าของบริษัทในปีที่ผ่านมา มียอดขายเติบโตเพิ่มขึ้น
ซึ่งเป็นผลมาจากความมุ่งมั่นของผู้บริหารและพนักงาน ที่เน้นพัฒนาผลิตภัณฑ์ให้มีคุณภาพมาตรฐาน
สร้างการรับรู้อย่างต่อเนื่องอย่างทั่วถึงจนเป็นที่พึงพอใจสูงสุดจากผู้บริโภคริโภค

(3) การจัดหาผลิตภัณฑ์หรือบริการ

ผลิตภัณฑ์ในกลุ่มเสื้อผ้าของบริษัทผลิตจาก บริษัท ธนูลักษณ์ จำกัด (มหาชน) บริษัท ภัทยาอุตสาหกิจ
จำกัด และบริษัท ไทยกุนแซ่ จำกัด ซึ่งเป็นตัวแทนผู้ผลิตในประเทศไทยโดยผ่านการควบคุมคุณภาพ
และส่งตรงวัสดุจากบริษัทเจ้าของลิขสิทธิ์ต่างประเทศ มีเทคโนโลยีเครื่องจักรที่ทันสมัย
มีกรรมวิธีการตัดเย็บที่มีความประณีตและมีประสิทธิภาพสูง
เพื่อให้เหมาะกับสรีระของสาวไทยที่มีโครงสร้างแตกต่างจากชาวตะวันตก
นับเป็นการปรับแนวทางการสร้างสรรค์รูปแบบผลิตภัณฑ์อย่างลงตัว
จนได้รับความไว้วางใจจากเจ้าของลิขสิทธิ์จากต่างประเทศผลิตสินค้าให้กับบริษัท

กลุ่มเครื่องดนตรี และอุปกรณ์เสริมสวย

(1) ลักษณะผลิตภัณฑ์หรือบริการ

บริษัทได้เป็นตัวแทนจำหน่ายผลิตภัณฑ์เครื่องดนตรีแบรนด์ Ritmuller ของประเทศเยอรมัน
ซึ่งประกอบด้วย เปียโน, ไวโอลิน, วิโอล่า, เชลโล่, กีต้า และเครื่องเป่า
ซึ่งเป็นเครื่องดนตรีที่มีชื่อเสียงในระดับโลก โดยเฉพาะเปียโนว่ามีความไพเราะของโทนเสียงทุ้ม
นุ่มนวล กังวาน อันเป็นเอกลักษณ์ของเปียโนสไตล์ยุโรป มีการผลิตที่ปราณีต
ใช้อุปกรณ์ส่วนประกอบคงทนแข็งแรงเป็นที่โดดเด่นของผลิตภัณฑ์
มีโชว์รูมไว้ให้บริการและจัดจำหน่ายที่อาคารโอซีซี, ห้างสรรพสินค้าเอสพานาด ชั้น 3
ถนนรัชดาภิเษก และห้างสรรพสินค้าอัมรินทร์พลาซ่า ชั้น 3
โดยมีผู้เชี่ยวชาญทางด้านดนตรีและผลิตภัณฑ์ที่ผ่านการอบรมจากต่างประเทศไว้คอยแนะนำและให้บริการหลังการขาย

ส่วนอุปกรณ์เสริมสวยประกอบด้วยเฟอร์นิเจอร์ และอุปกรณ์ที่ใช้ตกแต่งทรงผม
ซึ่งสามารถจำหน่ายควบคู่ไปกับผลิตภัณฑ์กลุ่มเครื่องสำอางของบริษัท
เป็นการเพิ่มศักยภาพในช่องทางธุรกิจเสริมสวยให้ครบวงจรมากขึ้น

(2) การตลาดและภาวะการแข่งขัน

ตลาดเครื่องคนตรีในประเทศไทยช่วงหลายปีที่ผ่านมาเริ่มมีทิศทางการขยายตัวอย่างต่อเนื่อง
โดยมีแบรนด์ของเครื่องดนตรี จุดจัดจำหน่ายอยู่ในตลาดไม่มากนัก
อีกทั้งกระแสความสนใจทางด้านดนตรีคลาสสิค
และความนิยมทางด้านการเลือกเรียนสายดนตรีในมหาวิทยาลัยมีมากขึ้น
บริษัทได้เล็งเห็นการเติบโตของธุรกิจเครื่องดนตรีว่าสามารถขยายตัวได้อีกมาก
จึงได้นำเข้าเครื่องดนตรี Ritmuller แบรนด์จากเยอรมัน โดยวางกลยุทธ์ใช้แบรนด์ Ritmuller
ที่เป็นเครื่องดนตรีสไตล์ยุโรปที่มีชื่อเสียงอยู่แล้ว มีโชว์รูม สถานที่ให้ทดลองเสียง
และเน้นการให้บริการหลังการขายให้กับลูกค้าอย่างประทับใจ

(3) การจัดหาผลิตภัณฑ์หรือบริการ

เครื่องดนตรี Ritmuller ได้นำเข้าโดยตรงจากโรงงานผลิต Guangzhou Pearl River
Piano Group Ltd. ประเทศจีน เป็นโรงงานผลิตขนาดใหญ่ ที่มีฝีมือผลิตเครื่องดนตรีชั้นนำทั่วโลก
โดยใช้เครื่องมือ และเทคโนโลยีการผลิตที่ทันสมัย โดยเฉพาะเครื่องดนตรี Ritmuller
ได้ใช้อุปกรณ์ที่เป็นส่วนประกอบในเครื่องดนตรีนำเข้าจากประเทศเยอรมันที่เป็นเจ้าของลิขสิทธิ์
และเป็นผู้ควบคุมการผลิตให้คงคุณภาพมาตรฐาน

ส่วนด้านอุปกรณ์เสริมสวยได้เลือกสรร และนำเข้าจากประเทศจีนที่เป็นโรงงานผลิตโดยตรง
ใช้วัสดุที่แข็งแรงทนทาน รูปทรงทันสมัย มีคุณภาพเป็นที่ยอมรับ